বিজ্ঞানওপ্রযুক্তিমন্ত্রক
রেল ট্র্যাকে জঞ্জাল পরিষ্কারের স্বয়ংক্রিয় ব্যবস্থা হাত দিয়ে নোংরা পরিষ্কারের পরিবর্তে বিকল্প মাধ্যম হয়ে উঠতে চলেছে
নয়াদিল্লি, ৫ এপ্রিল, ২০২১
রেললাইনের ওপর পড়ে থাকা মনুষ্য বর্জ্য পরিষ্কারের ক্ষেত্রে খুব শীঘ্রই এক বিকল্প ব্যবস্থা হিসেবে স্বয়ংক্রিয় জঞ্জাল পরিষ্কার ব্যবস্থা গুরুত্বপূর্ণ ভূমিকা নিতে চলেছে। নতুন এই ব্যবস্থায় রেললাইনে চলার উপযোগী এমন এক ধরনের যান ব্যবহার করা হবে যার সাহায্যে স্বয়ংক্রিয়ভাবে যাবতীয় মনুষ্য বর্জ্য ও অন্যান্য পদার্থ সংগ্রহ করা সম্ভব হয়ে উঠবে। এর ফলে, মনুষ্য বর্জ্য হাত দিয়ে পরিষ্কারের প্রথার অবসান ঘটবে। যদিও দেশে ১৯৯৩ থেকেই মনুষ্য বর্জ্য পরিষ্কারের ক্ষেত্রে মানুষের ব্যবহার নিষিদ্ধ হয়েছে। নতুন এই পদ্ধতিতে রেললাইন থেকে নোংরা পদার্থ, মনুষ্য বর্জ্য, ট্রেন থেকে নির্গত দূষিত তেল ও অন্যান্য সামগ্রী স্বয়ংক্রিয়ভাবে হাইপ্রেশার বা উচ্চক্রিয়াশীল এক ওয়াটার জেট বা জল পাম্পের মতো যন্ত্রের সাহায্যে সংগ্রহ করা হবে।
ভোপালের ন্যাশনাল ইনস্টিটিউট অফ টেকনিক্যাল টিচার্স ট্রেনিং অ্যান্ড রিসার্চ প্রতিষ্ঠানের মেকানিক্যাল ইঞ্জিনিয়ারিং বিভাগের সহকারী অধ্যাপক ডঃ শরদ কে প্রধান ও তাঁর দল রেললাইন থেকে মনুষ্য বর্জ্য সংগ্রহের ক্ষেত্রে বিশেষ এই যানটির উদ্ভাবন করেছেন। কেন্দ্রীয় বিজ্ঞান ও প্রযুক্তি দপ্তরের অ্যাডভান্সড ম্যানুফ্যাকচারিং টেকনলজি প্রোগ্রামের পক্ষ থেকে এ ধরনের যান উদ্ভাবনে প্রয়োজনীয় সাহায্য করা হয়েছে। ইতিমধ্যেই রেললাইন থেকে জঞ্জাল ও মনুষ্য বর্জ্য সংগ্রহে এ ধরনের প্রযুক্তি আবিষ্কারের জন্য স্বত্ত্ব বা পেটেন্টের জন্য আবেদন করা হয়েছে।
রেল তথা সড়ক পথে চলার উপযোগী রেললাইন থেকে স্বয়ংক্রিয় জঞ্জাল সংগ্রহকারী বিশেষ এই যানটিতে ড্রাই ও ওয়েট সাকশন অর্থাৎ শুষ্ক ও ভেজা জাতীয় নোংরা শুষে নেওয়ার পদ্ধতি রয়েছে। যানটিতে যে ওয়াটার জেট বা জল পাম্পের মতো যন্ত্র বসানো হয়েছে তার সাহায্যে জল শুষে নেওয়ার পরিবর্তে রেললাইন থেকে যাবতীয় নোংরা সংগ্রহ করে গাড়িতেই লাগানো বিশেষ জঞ্জাল স্তুপবাহী বাক্সে জমা পড়বে। এই যানটিতে রিয়েল টাইম বা তাৎক্ষণিক এমন এক প্রদর্শ বোর্ড রয়েছে যেখানে জঞ্জাল সংগ্রহের পরিমাণ ও যে পাত্রে জঞ্জাল জমা হচ্ছে সেখানে সঞ্চিত জঞ্জালের বিষয়টি দেখা যাবে। এমনকি, বিশেষ এই যানটি চালানোর জন্য কেবল একজন চালকের প্রয়োজন যিনি স্বয়ংক্রিয়ভাবে যন্ত্রটিতে রেললাইন থেকে জঞ্জাল সংগ্রহ করতে করতে এগিয়ে যাবেন।
রেললাইন থেকে শুষ্ক ও ভেজা – উভয় শ্রেণীর জঞ্জাল সংগ্রহ শেষ হলে গাড়িতে লাগানো ওয়াটার জেট বা জল পাম্পটি থেকে বিপুল পরিমাণে প্রচণ্ড গতিতে জল বেরিয়ে আসবে যার সাহায্যে লাইনের ওপর পড়ে থাকা মনুষ্য বর্জ্য ও অর্ধ-কঠিন যাবতীয় জঞ্জাল পরিষ্কার হয়ে যাবে। যন্ত্রটিতে দ্বিতীয় যে পাইপটি রয়েছে তার সাহায্যে জঞ্জাল শুষে নেওয়ার পাশাপাশি রেললাইনে পড়ে থাকা অন্যান্য বর্জ্য সংগ্রহ করে নির্দিষ্ট পাত্রে জমা করতে হবে। এরপর সংগৃহীত জঞ্জাল ওই গাড়িতে করেই পুরসভার জঞ্জাল সংগ্রহ কেন্দ্রে পৌঁছে যাবে। যন্ত্রটি এমনভাবে গাড়িতে বসানো হয়েছে যাতে প্রয়োজন অনুসারে তার দিক পরিবর্তন করা যায় যাতে রেললাইনের উভয় দিক থেকেই জঞ্জাল সংগ্রহ করতে পারা যায়।
রেললাইন তথা সড়কে চলার উপযোগী বিশেষ এই যানটি ভারতীয় রেল জঞ্জাল সংগ্রহের কাজে ব্যবহার করতে পারে। এই যানটিকে রেলের বিভিন্ন স্টেশন এমনকি কামরাতেও জীবানু মুক্তকরণের কাজে লাগানো যেতে পারে। যানটির আরও একটি উল্লেখযোগ্য বৈশিষ্ট্য হল যখন এটিকে জঞ্জাল সংগ্রহের কাজে ব্যবহার করা হবে না তখন ভারতীয় রেল বিভিন্ন সামগ্রী পরিবহণের কাজেও ব্যবহার করতে পারবে। বিশেষ এই যানটি কার্যক্ষমতা যাচাই করে দেখার পর ভারতীয় রেল এটিকে জঞ্জাল সংগ্রহকারী বা প্রয়োজন সাপেক্ষে পরিবহণের মাধ্যম হিসেবে রেললাইন বা স্টেশনে কাজে লাগাতে পারে। যেহেতু এই যানটির রক্ষণাবেক্ষণ খাতে খরচ কম এবং দীর্ঘ সময় ধরে চলার উপযোগী তাই এটিকে রেল বর্তমান প্রচলিত পদ্ধতিতে জঞ্জাল সংগ্রহের পরিবর্তে বিকল্প মাধ্যম হিসেবে কাজে লাগাতে পারে। যানটির কার্যক্ষমতা যাচাই করে দেখার পর ডঃ শরদ কে প্রধান ও তাঁর দলের সদস্যরা বাণিজ্যিকভাবে এই যানের উৎপাদন প্রক্রিয়া শুরু করবেন।
CG/BD/DM
(Visitor Counter : 149